शेखावत संघ का कैम्प जनवरी में
बीकानेर | शिक्षकनेता स्व. भंवर पुरोहित की स्मृति में शिक्षक संघ शेखावत की ओर से जनवरी माह में समस्या समाधान कैम्प लगाया जाएगा। शिक्षा निदेशालय परिसर में 6-7 जनवरी को लगने वाली इस कैम्प में शिक्षकों की लंबित समस्याओं को एकत्रित कर समाधान के प्रयास किए जाएंगे। इस संबंध में गुरुवार को संगठन की जिला कार्यकारिणी की बैठक हुई। जिलाध्यक्ष संजय पुरोहित ने बताया कि स्टाफिंग पैटर्न और सेटअप परिवर्तन से स्कूलों में शिक्षण व्यवस्था बाधित हो रही है। वहीं डीपीसी में भी कई तरह की विसंगतियां है। शिक्षक नेता स्व. भंवर पुरोहित की प्रथम पुण्यतिथि पर समस्या समाधान कैम्प लगाकर शिक्षकों की समस्याओं का निराकरण करवाया जाएगा। जिला मंत्री पृथ्वीराज लेघा ने बताया कि 8 जनवरी को श्रद्धांजलि सभा का आयोजन होगा। बैठक में शिक्षक नेताओं ने स्टाफिंग पैटर्न और सेटअप परिवर्तन के बार-बार बदलते मानदंडों से स्कूलों में बिगड़ी शिक्षण व्यवस्था पर नाराजगी व्यक्त की। शिक्षक नेताओं ने कहा, प्रारंभिक शिक्षा के स्कूलों की व्यवस्था को यदि बाधित किया गया तो विरोध प्रदर्शन किया जाएगा। बैठक में रेवंतराम गोदारा, कैलाश सिंह पंवार, श्रवण पुरोहित, लक्ष्मीपाल, केसरा राम गोदारा, महेंद्र पंवार, कैलाश वैष्णव, गणेश चौधरी आदि शामिल हुए।
awa_Deva hin_Deva